Putnusuņu un spanielu jaunsuņu pārbaudījumu

n o t e i k u m i

**1. Jaunsuņu pārbaužu organizēšanas mērķis:**

**-** Iepriekšējā gadā dzimušo kucēnu iedzimto medību instinktu novērtēšana un pārbaudīšana.

- Jaunsuņu vecāku kā vaislas suņu kvalitātes vērtēšana;

- Medību kinoloģijas popularizēšana.

**2.** Pārbaudēs ir atļauts piedalīties putnusuņiem un spanieliem.

**3.** Jaunsuņu pārbaudēs var piedalīties suņi no 6 mēnešu līdz 2 gadu vecumam. Atsevišķos gadījumos vecuma ierobežojumu, līdz kuram suņi var piedalīties jaunsuņu pārbaudēs, nosaka pārbaužu organizētāji.

**4.** Novērtējamo suņu skaitu vienā dienā nosaka medību pārbaužu organizētāji, saskaņojot to ar ekspertu komisiju.

**5.** Pirmais pārbaudījums ir suņa reakcija uz šāvienu. Suņi, kuri izrāda izteiktas bailes no šāviena, netiek pielaisti pārbaudēm.

**6.** Novērtējot suņa darba atsevišķus elementus un darbu kopumā, apkopojot savākto punktu skaitu, eksperti piešķir sunim I, II, vai III pakāpes diplomu. Ja suns ieguvis „0” punktu kādā elementā vai arī nav savākts diploma limitam nepieciešamais punktu skaits (skat. tabulu), diploms netiek piešķirts.

**7.** Katrs suns tiek pārbaudīts individuāli, un secība tiek noteikta atbilstoši kārtas numuram, kurš iegūts izlozes rezultātā pirms medību pārbaužu uzsākšanas.

Ja suņa vedējs ar savu suni nokavējis medību pārbaužu sākumu vai savu kārtas numuru, komisija ir tiesīga sākt nākamā suņa vērtēšanu, un minētais suns tiek vērtēts pēdējais.

**8.** Atsevišķu suņa darba elementu vērtēšanas kārtību nosaka ekspertu komisija.

**9.** Jaunsuņu pārbaudēs tiek novērtēti suņa iedzimtie medību instinkti un medību iemaņas, kuras ir ģenētiski iemantotas no vecākiem, šādi sekmējot medību šķirņu suņu selekcijas darbu.

Tiek vērtētas sekojošas medību iemaņas:

- augšējā oža;

- meklēšanas maniere;

- pārvietošanās ātrums un stils;

- putnusuņiem raksturīgā stāja; spanieliem norādīšana uz medījumu (piezagšanās un izcelšana);

- darbs ūdenī;

- paklausība un kontakts ar vedēju.

**10. Augšējā oža**

Oža – galvenā medību suņa iemaņa, kas raksturo medību suni.

Eksperti novērtē cik spēcīga ir suņa oža, spriežot pēc attāluma, no kāda suns ir spējīgs saost putnu. Oža tiek vērtēta pēc tālākā attāluma, no kura suns ir saodis medījamo putnu.

Labs augšējās ožas rādītājs ir suņa nekļūdīga virzīšanās tieši uz putna atrašanās vietu un nekļūdīga putnu atrašanās vietu norādīšana.

Putnusunim jāsaož paši putni, nevis to pēdas vai ligzdošanas vietas. Būtu vēlams, lai putnu ligzdošanas vietas vai atstātās putnu pēdas suns norāda, palēninot gaitu vai nedaudz apstājoties pie tām.

 Spaniels, lielā mērā, ir pēdu suns, šī iemesla dēļ darbs ar apakšējo ožu netiek uzskatīts par trūkumu. Spanielam jāprot pielietot gan apakšējo, gan augšējo ožu, ņemot vērā apstākļus kādos tas strādā.

Vēlams, lai suns ar savu darbu parāda, ka ir spējīgs atšķirt medījamos putnus no nemedījamiem putniem.

Vērtējot ožu, uzmanība jāpievērš:

* Meklēšanas ātrumam. Jo lielāks ir suņa meklēšanas ātrums, jo mazāka ir iespēja, ka suns saodīs putnu no liela attāluma.
* Laika apstākļiem, tajā skaitā vēja ātrumam un virzienam, gaisa temperatūrai un gaisa mitrumam, nokrišņiem.

Par kļūdu neuzskata:

* Ja suns nostājas stājā nepietiekošā attālumā, nekā vajadzīgs lai saostu putnu.
* Ja suns nostājas stājā uz ļoti īsu mirkli vai uz nemedījamu putnu.

Tiek uzskatīts par kļūdu:

* Suns nesaož putnu ļoti labvēlīgos apstākļos, ļoti mazā attālumā.
* Sunim neinteresē putns, vai arī nav medību sunim raksturīgā azarta.
* Labvēlīgos laika apstākļos suns vairākkārt paiet garām putnam, vai paceļ to.

**11. Meklēšanas maniere**

Tiek novērtēta sunim strādājot laukā, meklējot putnu. Īpaša uzmanība tiek pievērsta suņa vēlmei meklēt medījumu, meklēšanas manierei un gaitai. Meklēšanai jābūt plānveida un sistemātiskai. Sunim pašam jāizvēlas meklēšanas maniere, atkarībā no apvidus, spējām izmantot vēju un savu ožu. Atklātās vietās ideāla un vispiemērotākā meklēšanas maniere ir zigzagā pārmeklējot lauku. Lai novērtētu meklēšanas manieri un suņa iemaņas, tiek dotas 15 minūtes.

 Kļūdas:

* Suns meklē pārāk lielā attālumā no sava vedēja, kā rezultātā nav iespējams kontakts starp suni un vedēju.
* Suns meklē pārāk tuvu.
* Sunim nav intereses par meklēšanu, putnu, darbu.

**12. Pārvietošanās ātrums un stils**

Meklēšanai jābūt pietiekami ātrai, atkarībā no medību platības lieluma un suņa šķirnes. Sunim jāparāda savai šķirnei tipisks darbs, attīstot pēc iespējas lielāku ātrumu. Vēlams, lai suns strādā vidēja ātruma galopā. Ja suns pārsvarā strādā rikšojot, viņa darbs netiek vērtēts ar augstu atzīmi.

**13. Norādīšana uz medījumu**

Apstāšanās un sastingšana pie saostā medījuma putnusunim ir jāparāda tam raksturīgajā stājā. Šī stāja sunim ir jāparāda, strādājot gan uz putnu, gan maziem medījamiem dzīvniekiem. No jauna suņa nevajadzētu gaidīt stabilu klasisku putnusuņa stāju. Šī iemesla dēļ par kļūdu netiek uzskatīta suņa sekošana skrienošam putnam, nepaceļot to, ja pēc tam suns norāda uz putnu ar īsu, bet izteiktu stāju. Gadījumā, ja suns nostājas stājā bieži, bet uz īsu mirkli, vērtējums nevar būt augstāks par „1” punktu .

Spaniels, meklējot putnu, kad ir saodis putna smaržu, pāriet uz nākamo etapu - “piezagšanos”. Par "piezagšanos" sauc posmu, kad suns saspringtām , piesardzīgām kustībām tuvojas putnam no tā  saošanas brīža līdz precīzai putna atrašanās vietas noteikšanai. Kad spaniels ir saodis putnu un ar “piezagšanos” tam pietuvojies, sunim jāuzsāk putna “izcelšana“. Par "izcelšanu" sauc enerģisku suņa virzīšanos pie putna, lai to paceltu spārnos. Sunim saostā pēda ir ļoti aktīvi jāmeklē un jāparāda. Ja suns strādā pilnīgi bez jeb kādas aktivitātes izrādīšanas un nepalēnina gaitu pēc putna saošanas, viņa darbs netiek vērtēts ar augstu atzīmi.

**14. Piemērotība darbam uz ūdens**

Vēlme strādāt ūdenī tiek konstatēta bez spiediena uz suni. Suni var ieinteresēt, metot ūdenī akmentiņus vai pašam ieejot ūdenī un saucot suni. Jo lielāka ir interese ar kādu suns iet ūdenī un jo dziļāk viņš iet, jo augstāka ir atzīme.

Akmentiņu var mest ūdenī trīs reizes, taču katrs metiens pazemina atzīmi par vienu punktu. Ja vedējam pašam nākas iet ūdenī, atzīmi samazina par vienu punktu.

Šī elementa pārbaudei tiek atvēlētas 10 minūtes.

 Vērtēšana:

* Ja suns brīvi nopeld 5 metrus un vairāk – atzīme ”4”
* Ja 2-4 metrus – atzīme „3”
* Ja suns ieiet ūdenī līdz elkonim un nevēlas iet dziļāk, novērtējums nevar būt augstāks par „1” punktu.

**15. Paklausība un kontakts ar vedēju**

Izpaužas kā suņa tieksme apvienot savu darbību un meklēšanu ar vedēja norādēm un strādāt pastāvīgā kontaktā ar viņu. Ja vedējs 10 minūšu laikā nevar atsaukt suni pie sevis, atzīme ir „0” punktu.

**Vērtēšanas tabula**

|  |  |  |  |  |  |
| --- | --- | --- | --- | --- | --- |
| **Darba elementi** | **Koeficients** | **I pak. diploma****limits**  | **II pak.****diploma****limits**  | **III pak.****diploma****limits**  | **Maks. punktu skaits** |
|  **80** |  **70** |  **60** |
| 1. Augšēja oža  | 5 | 3  | 2  | 1  | 20 |
| 2.Meklēšanas maniere un azarts | 4 | 2  | 1  | 1  | 16 |
| 3. Pārvietošanās ātrums un stils | 4  | 1  | 1  | 1  | 16 |
| 4. Norādījums uz medījumu | 5  | 3  | 3  | 2  | 20 |
| 5.Piemērotība darbam uz ūdens | 4  | 2  | 1  |  1 | 16 |
| 6. Paklausība un kontakts | 3  | 2  | 1  | 1  | 12 |
|  Kopā: | **25** |  | **100** |

Katru elementu novērtē ar atzīmi no “0” līdz “4”. Punktu summu iegūst reizinot elementa novērtējumu ar tabulā minēto elementam atbilstošo koeficientu un pēc tam visus rezultātus saskaitot.

Maksimālais punktu skaits: 25 x 4 =100